Torsdag eftermiddag opstod der en voldsom brand i en villa i Kruså.

- Ud fra de oplysninger vi har nu, har der ikke været nogle mennesker, der har været i fare. Men huset står ikke til at redde, fortalte vagtchef ved Syd- og Sønderjyllands Politi Erik Lindholdt torsdag eftermiddag og fortsatte.

- Der er tale om en dobbeltvilla, og derfor er brandvæsenets hovedfokus lige nu at forhindre branden i at brede sig til nabohuset.

Klokken 16.58 skriver politiet på Twitter, at der fortsat er kraftig røgudvikling på stedet. Hvis du bor i nærheden og mærker røglugt, kan det være en god idé at lukke for vinduer og døre.

Klokken 19.00 fortæller Syd- og Sønderjyllands Politi til Ekstra Bladet, at brandvæsnet er ved at efterslukke. Huset er ifølge vagtchefen næsten brændt helt ned, mens nabohuset slap med mindre skader.